钦定古今图书集成/明伦汇编/皇极典/第234卷 > 《劝学疏》后汉·窦宪
## 钦定古今图书集成/明伦汇编/皇极典/第234卷 > 《劝学疏》后汉·窦宪

和帝即位，富于《春秋》。侍中窦宪自以外戚之重，欲令少主颇涉经学，上疏皇太后曰：

《礼记》云：“天下之命，悬于天子；天子之善，成乎所习。习
与智长，则切而不勤；化与心成，则中道若性。”昔成王
幼小，越在襁褓，周公在前，史佚在后，太公在左，召公
居右，中立听朝，四圣继之。是以虑无遗计，举无过事。
孝昭皇帝八岁即位，大臣辅政，亦选名儒韦贤、蔡义、
夏侯胜等，入授于前，平成圣德。近建初元年，张酺、魏
应召训亦讲禁中。臣伏惟皇帝陛下躬天然之姿，宜
渐教学，而独对左右小臣，未闻典义。昔五更桓荣，亲
为帝师，子郁结发敦尚，继传父业，故再以校尉入授
先帝父子，给事禁省，更历四世。今白首好礼，经行笃
备。又宗正刘方，宗室之表，善为《诗经》，先帝所褒，宜令
郁方并入教授，以崇本朝，光示大化。